Коми Республикаса Юралысь чолӧмалӧ Коми печать лунӧн\nРеспубликаса йӧзӧс юӧртан средствоясын, издательствоясын да полиграфия предприятиеясын уджалысьяс!\nЧолӧмала тіянӧс коми печатьлы 100 во тырӧмӧн!\n1918 вося лӧддза-номъя тӧлысь 10 лунӧ петіс “Зырянская жизнь” газетлӧн медводдза номер. Тайӧ кадсянь республикаса газет-журнал лоис общественно-политическӧй, экономическӧй да культурнӧй олӧмлӧн торйӧдтӧм юкӧнӧн. Сэки печатнӧй журналистика югдӧдіс Коми Республикалысь артман-сӧвман тшупӧдъяссӧ. Эска, мый кыдзи и пыр, СМИ зіля пырӧдчасны республикалы 100 во тшупӧда пас кежлӧ дасьтысьӧмӧ.\nЖурналистикаын пыр уджалісны енбиа йӧз, кодъяслӧн сьӧлӧмыс висис республикаса войтыр понда, асланыс уджӧн найӧ вежисны олӧмсӧ бурланьӧ. Та понда миян йӧз пыдди пуктӧны да эскӧны карса, районса да республиканскӧй газетъяслы. А ми видзам-сӧвмӧдам республикаса газет-журналсӧ. Колян во, 20 вонас медводдзаысь, республикаса тшӧт весьтӧ дзоньталім ӧткымын районын газет редакцияяс. Бурмӧдім газет-журналъяслы субсидия босьтан да грантӧвӧй отсӧг босьтан система.\nОда-кора тӧлысь помын республикаын чукӧртчыліс регионса СМИ-лӧн медводдза медиафорум, кытчӧ волісны йӧзӧс юӧртан средствояс юкӧнын федеральнӧй экспертъяс. Форум петкӧдліс, мый эмӧсь юалӧмъяс, кодъясӧс республикаса журналистъяс вермӧны бурмӧдны ӧтвыв. Тайӧ форумыс вӧлі колана да тӧдчана, шуӧма вӧчны сійӧс быдвосяӧн.\nАттьӧала став журналистъясӧс, редакцияын уджалысьясӧс сьӧлӧмсянь зільӧмысь.\nСиа крепыд дзоньвидзалун, шуд, бур выльторъяс да материалъяс, уна лыддьысьысьӧс!”\nКоми Республикаса Юралысь Сергей Гапликов